**Správa *cirkevno-zborového dozorcu Slovenského evanjelického a.v. cirkevného zboru v Prahe za rok 2020 predkladaná na výročnom zborovom konvente dňa 6.6.2021***

***Jeremiáš 29:11***

*Lebo to,čo s vami zamýšľam, poznám len ja sám, je výrok Hospodinov,*

*sú to myšlienky o pokoji, nie o zlu: chcem vám dať nádej do budúcnosti.*

Bratia a sestry v Kristu,

rok 2020 bol zvláštny. Niečo nám vzal, niečo nám dal. Situácia okolo pandémie COVID 19 priniesla strach z neznámeho, neistotu do celej spoločnosti, do našich osobných životov i do života našeho zboru. Protipandemické opatrenia nám obmedzili možnosť osobne sa stretávať na SB, pozdraviť sa a podať si bez obáv ruku s bratom alebo so sestrou vo viere. Na druhú stranu nás táto situácia prinútila zaregovať a prispôsobiť sa. Bolo to náhle, bolo to nedobrovolné, ale mám pocit, že nás to možná i posílilo.

**Cirkevno-zborové presbyterstvo**

11-členné cirkevno-zborové presbyterstvo zasadalo pravidelne vždy prvý pondelok v mesiaci, okrem apríla a prázdninových mesiacov. V minulom roku prebehlo 8 x stretnutie členov presbyterstva prezenčne v zborovej miestnosti a 1x prostredníctvom online konferenčného hovoru. Pravidelným hosťom na jednaniach presbyterstva býval v minulom roku brat jáhen Ondrej Kotsch. Dňa 22.9.2020 si Pán Boh k sebe povolal dlhoročného presbytera a kurátora zboru, nám všetkým milého, brata Pavla Číčela.

Od tejto doby je volené miesto správcu zborového majetku/kurátora stále neobsadené a presbyterstvo zatiaľ zasadá v počtě 10 členov.

**Hlavné body rokovania presbyterstva**

Presbyterstvo na svojich stretnutiach najčastejšie preberalo otázky spojené s bežným fungovaním zboru, ako napr. zmluvné vzťahy s dodávateľmi energií, nájomné zmluvy, optimalizáciu peňažných tokov a stavu prevádzkového a investičného účtu. Kontrolovalo plnenie rozpočtu a realizáciu schválených hospodárskych úloh. Na začiatku roka sme diskutovali o zámere financovať rekonštrukciu, práve zakúpeného bytu U Valu 4 formou úveru tak, aby zbor nemusel používať vlastné finančné prostriedky, ktoré má zainvestované a zhodnocované v podielových fondoch. Zborové presbyterstvo zvažovalo bankový úver. Nakoniec sa však dohodlo na zámere požiadať o požičku ECAV v ČR. Zborový konvent, ktorý sa konal v apríli, tento zámer schválil.

Hneď po konvente však nastala prvá vlna COVID-19. Vláda vyhlásila protipandemické opatrenia skoro sa rovnajúce zákazu vychádzania. Účasť na službách božích bola omedzená, určité časové obdobie dokonca nebolo vôbec možné SB vykonávať. Bol vyhlásený lockdown.

Pokiaľ sme chceli, aby sa duchovný život zboru nezastavil, museli sme ho takmer zo dňa na deň preniesť do online priestoru. Zlepšili sme pripojenie k internetu, kúpili webové kamery, naučili sa pracovať s novou technikou. V zbore sa vďaka Bohu našli obetaví členovia, ochotní vziať na seba zodpovednosť, venovať čas, energiu a úsilie do zmeny. Začali sme SB vysielať online.

Po nejakom čase sme si tiež uvedomili, že lockdown bude mať nepriaznivý dopad i na hospodárenie zboru. Nastal výpadok pravidelného príjmu z ofery po SB. Vypadol nám pravidelný príjem z nájmu parkovacích miest pre hotel Adler. Nájomníci bytu vo Vondrušovej ulici v Řepých požiadali o dočasné zníženie nájmu.

Došlo nám tiež, že z dôvodu situácie plynúcej z COVID-19, nedokážeme splniť všetky naplánované hospodárske úlohy.

**Riešené hospodárske úlohy**

Plánované hospodárske úlohy ako doplnenie registrov organu a úpravu sakristie na kanceláriu Farského úradu sme presunuli do roku 2021. Výmena kuchynskej linky v zborovej miestnosti sa tiež odkladala a nakoniec sme ju zrealizovali až úplne na konci roku.

Prioritu medzi hospodárskymi úlohami však jednoznačne dostala rekonštrukcia bytu U Valu 4. Zámerom bolo byt čo najrýchlejšie zrekonštruovať, následne ho prenajať a z prenájmu splácať úver. Na rekonštrukciu bytu sme zorganizovali celkom 6 brigád do ktorých sa postupne zapojilo 18 členov zboru. Bolo pre mňa naozaj radosťou pozorovať družnú búraciu a neskoršie i budovateľskú či upratovateľskú atmosféru pri premene tohoto projektu na skutočnosť.

Rekonštrukcia sa proti plánu zpozdila o tri mesiace. Byt sa však podarilo prenajať s výnosom vyšším než sme pôvodne plánovali. Nájom nielenže pokrýva splátku požičky, ale naviac vytvára i významný pozitívny cash flow v zborovom rozpočte.

*Po skúsenosti s týmto projektom, presbytersto prijalo rozhodnutie, doporučiť tomuto konventu schválenie nákupu podobnej nemovitosti. Zámerom je nadobudnúť pomocou úveru ďalšiu nemovitosť, ktorá by zo svojho výnosu splácala poskytnutý úver a následne by vytvárala pre zbor ďalší dlhodobý pasívny tok príjmu.*

**Stav výberu cirkevného príspevku**

Náš zbor má v súčasnosti evidovaných **498 členov**. V roku 2020 si povinnosť uhradiť cirkevný príspevok splnilo 102 členov. Na cirkevnej dani sme v roku 2020 vyzbierali **122.140,- Kč**.

Je to nárast + 20% proti minulému roku. To hodnotím pozitívne. Vyzbieraná čiastka však nepokryla ani odvod na ústredie ECAV v ČR, ktorý bol vo výške 182.234,- Kč

Počet platiacich členov pomaly rastie, obvykle ale ide o tých istých ľudí, ktorí si uvedomujú, že z niečoho je potreba pokryť náklady na kostol, zborovú miestnosť, personálne náklady, služby, energie, administratívu a opravy majetku. Všetkým týmto členom patrí za ich zodpovedný prístup k potrebám zboru vďaka.

Výška cirkevného príspevku sa proti minulým rokom nemenila a aj v roku 2020 činila 1.000,-/rok na dospelého člena zboru a 600,-/rok pre dôchodcov, študentov a ženy na MD.

*Cirkevná daň je v našom zbore takto nastavená už viac ako 13rokov a myslím, že prišiel čas zvážiť zmenu a spoločne si odsúhlasiť aspoň mierne navýšenie tohoto povinného príspevku. Preto predkladáme konventu návrh presbyterstva na jeho navýšenie.*

**Zbierky**

V roku 2018 cirkevno-zborový konvent vyhlásil zbierku na vyčistenie, naladenie a doplnenie troch registrov chrámového organu s cieľovou čiastkou 500 tis. Kč. Táto zbierka prebiehala i minulý rok a ku koncu roka sa nám ju podarilo naplniť. Vyzbierané prostriedky sú v súčasnosti deponované na investičnom účte zboru.

Ako som už spomenul, situácia okolo pandémie zpôsobila významný výpadok pravidelného príjmu zboru vo forme ofier po SB. O tejto situácii sme diskutovali v presbyterstve a komunikovali sme ju i s členmi zboru. S radosťou a vďakou môžem konštatovať, že pribúdajú členovia zboru zasielajúci príležitostné milodary, ale hlavne **pravidelné mesačné príspevky** prevodom na účet zboru. Svojím osobným príkladom tak dávajú jasne najavo, že im na srdci leží i ekonomické zabezpečenie života nášho spoločenstva.

Tieto príspevky v minulom roku viac než dorovnali výpadok ofery. Bohu vďaka a tiež vďaka každému ochotnému darcovi.

**Činnosť zborového dozorcu**

Keď sa ohliadnem na činnosť zborového dozorcu v minulom roku, mám pocit, že to bola hlavne koordinácia postupu prác na novom zborovom byte U Valu 4, kontrola dodržiavania rozpočtu, zvolávanie brigád a hlavne riešenie akútnych výziev ktoré priniesla situácia s COVID 19.

Ako zborový dozorca som sa samozrejme pravidelne zúčastňoval na zasadaniach Cirkevnej rady. Pôsobím ako predseda Investičnej komisie Fondu Budúcnosti ECAV.

Slovenský zbor tiež zastupujem na jednaniach SVJ, v ktorých náš zbor vlastní bytové jednotky.

**Záver**

Rok 2020 bol zvláštny. Niečo nám vzal, niečo nám dal. Bol zvláštny, ale určite nebol zlý a s Božou pomocou sme ho prežili.

Brat farár, ďakujem Ti za vzájomnú spoluprácu v minulom roku. Ďakujem Ti za Tvoju obetavú prácu pre zbor, za múdre, trpezlivé a láskavé usmerňovanie i za aktívny prístup k výzvam, ktoré nám minulý rok postavil do cesty.

Sestra farárka Janka Gregerová, br. jáhen Ondrej Kotsh, sestra kantorka Michelle Hradecká, br. kantor Vladimír Kopáčik, sestra Denisa Čopová, br. Vladimír Ivičiak , vám ďakujem za obetavosť, s akou ste každú nedeľu pripravovali a ešte stále pripravujete služby Božie.

Brat Marián Čop ml., ďakujem Ti za profesionálny prístup, prípravu a technickú podporu online prenosov SB.

Brat Andrej Szeredi, Tebe ďakujem za Tvoju ochotu a obetavý prístup pri rekonštrukcii nového zborového bytu.

Bratia a sestry presbyteri, ďakujem Vám za vaše návrhy, podnety a pripomienky, ktorými prispievate k smerovaniu nášho zboru.

Ďakujem všetkým členom zboru, ktorým leží naše spoločenstvo na srdci a ktorý nejakým dielom do tohoto spoločensta prispievajú.

***ES 67***

*Rok, ktorý sme prežili, žehnal si z výsosti, Otče dobrý a milý, zo svojej štedrosti.*

*Pokrm, nápoj si dával, úspechy sme mali, ak nás trápil kríž a žiaľ, s Tebou sme obstáli.*

V Prahe 18.5.2021

Ing.Štefan Ryba – zborový dozorca